CELEX: C2007/199/34
Language: fi
Date: 2007-08-25 00:00:00
Title: Asia C-283/07: Kanne 12.6.2007 — Euroopan yhteisöjen komissio v. Italian tasavalta

25.8.2007   
            
            
               FI
            
            
               Euroopan unionin virallinen lehti
            
            
               C 199/22
            
         Kanne 12.6.2007 — Euroopan yhteisöjen komissio v. Italian tasavalta
   (Asia C-283/07)
   (2007/C 199/34)
   Oikeudenkäyntikieli: italia
   Asianosaiset
   
      Kantaja: Euroopan yhteisöjen komissio (asiamiehet: C. Zadra ja J.- B. Laignelot)
   
      Vastaaja: Italian tasavalta
   Vaatimukset
   
               —
            
            
               On todettava, että Italian tasavalta ei ole noudattanut jätteistä 15.7.1975 annetun neuvoston direktiivin 75/442/ETY (1), sellaisena kuin se on muutettuna 18.3.1991 annetulla neuvoston direktiivillä 91/156/ETY (2), 1 artiklan a kohdan mukaisia velvoitteitaan, koska se on antanut ja pitänyt voimassa seuraavat säännökset:
               
                           —
                        
                        
                           15.12.2004 annetun lain nro 308 1 §:n 25–27 momentti ja 29 momentti ja
                        
                     
                           —
                        
                        
                           15.12.2004 annetun lain nro 308 1 §:n 29 momentin b kohta ja 3.4.2006 annetun lakiasetuksen nro 152 229 §
                        
                     joissa säädetään, että teräs- ja metalliteollisuudessa käytettäväksi tarkoitettuun tiettyyn rautaromuun ja korkealaatuisesta jätteestä saatavaan polttoaineeseen ei a priori sovelleta jätteitä koskevaa Italian lainsäädäntöä, joka on annettu edellä mainitun jätedirektiivin voimaansaattamiseksi.
            
         
               —
            
            
               Italian tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio väittää yhteisöjen tuomioistuimen oikeuskäytännön valossa, että lain nro 308 1 §:n 25–27 momentin ja 29 momentin ja lakiasetuksen nro 152 182 §:n 1 momentin s alakohdan ja 229 §:n säännöksillä, joilla systemaattisesti ja a priori jätetään jätteen käsitteen ulkopuolelle terästeollisuudessa käytettäväksi tarkoitettu tietty rautaromu ja korkealaatuisesta jätteestä saatava polttoaine, aiheutetaan se, että direktiivissä 75/442 säädettyä jätteen käsitettä ja näin kyseisen direktiivin soveltamisalaa rajoitetaan perusteettomasti ja estetään täten sen tehokas vaikutus. Nämä säännökset ovat siis kyseisen direktiivin vastaisia, sillä tästä direktiivistä ei voida poiketa kansallisen oikeuden säännöksellä eikä siinä säädetä edellä mainittujen tavaroiden ja aineiden jättämisestä sen soveltamisalan ulkopuolelle.
   Italian lainsäätäjä on jättänyt terästeollisuudessa käytettäväksi tarkoitetun rautaromun ja korkealaatuisesta jätteestä saatavan polttoaineen jätteen käsitteen ulkopuolelle käyttämällä olettamaa juris et de jure, että kyseiset tavarat ja aineet, sellaisina kuin ne määritellään kyseisissä säännöksissä, on aina katsottava raaka-aineiksi. Tällä säännöksellä rajoitetaan vääjäämättä direktiivissä säädettyä dynaamista ja funktionaalista määritelmää. Sillä tehdään nimittäin mahdottomaksi se, että direktiivissä 75/442 tarkoitetun ”jätteen” olemassaolo voitaisiin ”todeta kaikkien asianhaarojen valossa”, sillä se, onko kyse direktiivissä tarkoitetusta jätteestä, on todettava kussakin tapauksessa erikseen.
   Näiden jätteiden systemaattisella sulkemisella direktiivin soveltamisalan ulkopuolelle ei ainoastaan vaaranneta direktiivin tehokasta vaikutusta ja etenkin sillä ympäristön suojelemiseksi käyttöön otettua jätehuollon valvontajärjestelmää, vaan siitä seuraa myös, ettei näihin jätteisiin voida soveltaa ympäristönsuojelusäännöksiä, joiden soveltamisala on määritetty juuri suhteessa direktiivissä säädettyyn jätteen käsitteeseen. Tällaisella poissulkemisella aiheutettavat mahdolliset haitalliset vaikutukset menevät siis pidemmälle kuin direktiivin pelkästä soveltamatta jättämisestä aiheutuvat haitalliset vaikutukset.
   
      (1)  EYVL L 194, s. 47.
   
      (2)  EYVL L 78, s. 32.